РЕГЛАМЕНТ (ЕС) № 285/2010 НА КОМИСИЯТА
от 6 април 2010 година
за изменение на Регламент (ЕО) № 785/2004 на Европейския парламент и на Съвета относно застрахователните изисквания за въздушни превозвачи и оператори на въздухоплавателни средства
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 785/2004 на Европейския парламент и на Съвета от 21 април 2004 година относно застрахователните изисквания за въздушни превозвачи и оператори на въздухоплавателни средства (1), и по-специално член 6, параграф 5 от него,
като има предвид, че:
(1)
С Решение 2001/539/ЕО на Съвета (2) Общността сключи Конвенцията за уеднаквяване на някои правила за международния въздушен превоз, приета в Монреал на 28 май 1999 г. (Конвенцията от Монреал), в която се установяват нови правила за отговорност по отношение на международния въздушен превоз на хора, багаж и товари.
(2)
С Регламент (ЕО) № 785/2004 бяха установени минимални застрахователни изисквания по отношение на отговорността за пътници, багаж и товари, за да се гарантира, че въздушните превозвачи са адекватно застраховани за покриване на своята отговорност по Конвенцията от Монреал.
(3)
Границите на отговорността на въздушните превозвачи по Конвенцията от Монреал бяха неотдавна преразгледани от Международната организация на гражданската авиация (ИКАО) по отношение на инфлационния коефициент, който съответства на натрупаната инфлация от датата на влизане в сила на Конвенцията от Монреал.
(4)
ИКАО установи, че от 4 ноември 2003 г., датата на влизане в сила на Конвенцията от Монреал, инфлационният фактор е надхвърлил 10 процента - прагът за задействане на актуализация на границите на отговорността. Поради това границите на отговорността бяха съответно преразгледани.
(5)
Установените с Регламент (ЕО) № 785/2004 минимални застрахователни изисквания по отношение на отговорността за пътници, багаж и товари следва да бъдат своевременно актуализирани спрямо преразгледаните граници на отговорността по Конвенцията от Монреал, които пораждат действие от 30 декември 2009 г.
(6)
За отговорност по отношение на пътници минималните застрахователни изисквания от Регламент (ЕО) № 785/2004 бяха установени на ниво, значително надвишаващо преразгледаните граници на отговорността по Конвенцията от Монреал.
(7)
За отговорност по отношение на багаж и товари минималните застрахователни изисквания от Регламент (ЕО) № 785/2004 следва да бъдат увеличени до нивото на преразгледаните граници на отговорността по Конвенцията от Монреал.
(8)
Поради това Регламент (ЕО) № 785/2004 следва да бъде съответно изменен.
(9)
Мерките, предвидени в настоящия регламент, са в съответствие със становището на Комитета, създаден по силата на член 25 от Регламент (ЕО) № 1008/2008 на Европейския парламент и на Съвета от 24 септември 2008 г. относно общите правила за извършване на въздухоплавателни услуги в Общността (3),
ПРИЕ НАСТОЯЩИЯ РЕГЛАМЕНТ:
Член 1
В член 6 от Регламент (ЕО) № 785/2004 параграфи 2 и 3 се заменят със следното:
„2. За отговорност по отношение на багаж минималното застрахователно покритие ще бъде 1 131 SDR на пътник при търговски операции.
3. За отговорност по отношение на товари минималното застрахователно покритие ще бъде 19 SDR на килограм при търговски операции.“
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 април 2010 година.